Eurovision Song Contest 2017

Eurovision Song Contest 2017 bol 62. ročník súťaže Eurovision Song Contest. Konal sa na Ukrajine, vďaka víťazstvu ukrajinskej speváčky Džamala v predchádzajúcom ročníku súťaže. 

Súťaž pozostávala z dvoch semifinálových kôl a veľkého finále. Semifinále sa konalo 9. a 11. mája a finále 13. mája 2017 v ukrajinskom hlavnom meste Kyjev. Ukrajina usporadúvala túto súťaž druhý krát v histórii (prvýkrát v roku 2005).

Miesto konania 
Súťaž sa konala v komplexe Mižnarodnyj vystavkovyj centr v Kyjeve, v tom čase najväčšom ukrajinskom veľtržnom komplexe dokončenom v roku 2002 s celkovou kapacitou 11 000 miest.

Výber hostiteľského mesta 
O usporiadanie súťaže prejavilo záujem niekoľko ukrajinských miest - okrem Kyjeva to boli Charkov, Cherson, Ľvov, Odesa a Dnipro. Do druhého kola výberu postúpili Kyjev, Odesa a Dnipro.

Definitívne miesto konania bolo vyhlásené 9. septembra 2016.

Vizuál a slogan 
Od roku 2004 má súťaž Eurovision Song Contest jednotné logo dotvorené srdcom, v ktorom je vlajka hostiteľskej krajiny. Okrem všeobecného loga súťaže každý usporiadateľ prezentuje vlastný vizuál spoločne so sloganom, ktoré majú odlíšiť aktuálny ročník od ostatných. 

Oficiálna prezentácia vizuálu a sloganu 62. ročníka súťaže Eurovision Song Contest prebehla 30. januára 2017 na pôde hosťujúceho vysielateľa NTU v Kyjeve. Autormi celej koncepcie boli ukrajinské kreatívne agentúry „Republique“ a „Banda agency“. Slogan „Oslavujme rozmanitosť“ (, ) má pripomínať, že súťaž má byť oslavou spoločnej lásky k hudbe, ktorá spája reprezentantov rôznych krajín a kultúr. Základ vizuálu predstavujú tradičné ukrajinské koráliky rôznych tvarov a farieb, z ktorých sa v ľudovej kultúre vytvárali ochranné amulety v podobe náhrdelníkov (tzv. „namisto“). Koráliky majú vďaka svojej variabilite symbolizovať hodnoty tejto súťaže - snahu spoločne osláviť kvalitnou hudbou to, čo nás spája, ako aj to, čo každého z nás odlišuje a robí nás jedinečnými.

Účastníci 
Do súťaže sa pôvodne prihlásilo 43 krajín (stav k termínu uzávierky prihlášok 15. septembra 2016), čo predstavovalo vyrovnanie rekordného počtu účastníkov z roku 2011. Po tretí raz sa k európskym štátom a Izraelu pridala aj Austrália. Po jednoročnej neúčasti sa do súťaže vrátilo Portugalsko a Rumunsko. Oproti predošlému ročníku Bosna a Hercegovina oznámila, že sa súťaže z finančných dôvodov nezúčastní.

13. apríla 2017 bolo oficiálne oznámené, že sa súťaže nezúčastní Rusko, kvôli politickej roztržke s hostiteľskou krajinou. Konečný počet krajín sa preto uzatvoril na čísle 42.

Národné nominácie 
Pravidlá súťaže ponechávajú jednotlivým národným vysielateľom voľnú ruku pri spôsobe nominácie svojho reprezentanta. Najčastejšími spôsobmi sú:
 interná voľba priamo vysielateľom;
 verejná voľba v národnom kole súťaže.
Do úvahy pripadajú aj rôzne variácie týchto dvoch spôsobov, kedy vysielateľ zvolí interpreta a verejne sa vyberá pieseň, prípadne sa pre pieseň hľadá interpret. Národné kolo môže mať podobu samostatnej televíznej súťaže, alebo sa národným kolom stane prestížna hudobná súťaž, ktorá sa v krajine koná (napr. v Taliansku hudobný festival v San Reme, vo Švédsku Melodifestivalen a podobne). 

Prehľad účastníkov súťaže a spôsob ich výberu:

Neúčasť Ruska 
Vzťahy medzi Ruskom a Ukrajinou sa radikálne zhoršili od anexie Krymu v roku 2014. Napätie sa aj napriek snahe EBU premietlo aj do tejto apolitickej súťaže. Najskôr z dôvodu prebiehajúceho vojenského konfliktu a s tým súvisiacej politickej nestability Ukrajina odriekla svoju účasť na súťaži v roku 2014. Do nasledujúceho ročníka Ukrajina nominovala speváčku Džamalu s piesňou 1944. Ruská strana protestovala a žiadala, aby bola pieseň vylúčená zo súťaže kvôli politickému obsahu, ktorý je v rozpore s pravidlami. EBU ale pieseň nediskvalifikovala a Džamala súťaž v roku 2016 dokonca vyhrala a získala pre Ukrajinu právo usporiadať nasledujúci ročník Eurovízie. Rusko spočiatku zvažovalo na protest sa súťaže na Ukrajine nezúčastniť. Nakoniec sa ale rozhodlo nominovať hendikepovanú speváčku, víťazku jednej z tamojších speváckych súťaží - Juliju Samojlovovú. Následne ukrajinská strana oznámila, že speváčka nebude podľa ukrajinských zákonov vpustená na ich územie, keďže je zaradená na listinu nežiadúcich osôb. Na tento zoznam sa dostala preto, že v roku 2015 vystupovala na území Krymu. Túto skutočnosť ukrajinská vláda vnímala ako podporu ruskej anexie Krymu a ohrozenie územnej zvrchovanosti štátu. EBU sa snažila situáciu riešiť rokovaniami - postavila sa na stranu Ruska a žiadala pripustenie ruskej reprezentantky do súťaže. Kroky ukrajinskej strany odsúdila, pretože podľa vysokého predstaviteľa EBU Franka Dietra Freilinga „narúšali integritu a nepolitickú povahu súťaže, ktorej poslaním je spájať národy“. Keďže ukrajinská strana odmietla ustúpiť, EBU navrhla, aby bolo vystúpenie Samojlovovej prenášané z Ruska telemostom. Rusko ale namietalo, že jeho reprezentantka by tak nemala zaručené rovnaké podmienky, čo by bolo v rozpore s pravidlami súťaže. Ďalším riešením, ktoré podporovali aj ukrajinskí organizátori, bolo nominovať inú reprezentantku. Takéto riešenie bolo zo strany Ruska odmietnuté a 13. apríla 2017 ruský národný vysielateľ oficiálne oznámil, že sa aktuálneho ročníka Eurovízie nezúčastní a ani ho nebude vysielať.

Žrebovanie 
Žrebovanie pre rozdelenie krajín v semifinále sa uskutočnilo 31. januára 2017.

Semifinále 1 
V prvom semifinále sa zúčastnilo 18 krajín.Španielsko,Taliansko a Spojené kráľovstvo mali právo hlasovať.

Semifinále 2 
V druhom semifinále za zúčastnilo 19 krajín.Francúzsko,Nemecko a Ukrajina mali právo hlasovať.

Finalisti

Zaujímavosti 
Skupina O'G3NE sa zúčastnila na detskej verzií súťaže v roku 2007, na ktorej reprezentovali Holandsko s piesňou „Adem in, adem uit“ kde obsadili 11. miesto.

Tako Gachechiladze bola súčasťou skupiny Stephan & 3G, ktorá mala reprezentovať Gruzínsko v ESC 2009 s piesňou „We Don't Wanna Put In“. Pretože nechceli zmeniť pieseň z politických dôvodov, museli ich diskvalifikovať.

Imri Ziv bol súčasťou sprievodných vokálov v roku 2015 a 2016  pre zástupcov Izraela.

Omar Naber reprezentoval Slovinsko v roku 2005 s piesňou „Stop“, kde sa nekvalifikoval do finále. Súťaž bola tiež na Ukrajine.

SunStroke Project reprezentoval Moldavsko v roku 2010 so speváčkou Olia Tira s piesňou „Run Away“, ktorá obsadila 22.miesto.

Tijana Bogićević bola súčasťou sprievodných vokálov v roku 2011.

Koit Toome reprezentoval Estónsko v roku 1998 s piesňou Mere Lapsed. A Laura bola súčasťou skupiny Suntribe, ktorá reprezentovala  Estónsko v roku 2005 s piesňou Let's Get Loud.

Referencie 

Veľká cena Eurovízie
2017 na Ukrajine